
-PRIOPĆENJE ZA MEDIJE

Poreč, 16. lipnja 2025.

POZDRAV LJETU U POREČU 
UZ SANDRU BAGARIĆ I DANIJELU PINTARIĆ
Glazbeni spektakl pod zvjezdanim nebom – 21. lipnja u Marini Poreč


Turistička zajednica grada Poreča s ponosom najavljuje glazbeni događaj kojim će se na poseban način obilježiti dolazak ljeta – koncert "Pozdrav ljetu", koji će se održati u subotu, 21. lipnja 2025. godine, s početkom u 20:30 sati, u jedinstvenom ambijentu novouređene Marine Poreč.

Na pozornicu pod otvorenim nebom staju dvije vrhunske glazbene umjetnice – Sandra Bagarić, operna diva poznata po svojoj karizmi i vokalnoj snazi, te Danijela Pintarić, istaknuta glazbenica iz svijeta mjuzikla i popularne glazbe. U pratnji renomiranog skladatelja i pijanista Darka Domitrovića, ovaj trojac pružit će publici nezaboravnu večer ispunjenu glazbenim emocijama i elegancijom.

Program koncerta spaja klasičnu glazbu, svijet mjuzikla i filmske melodije, donoseći spoj glamura i emocije pod zvjezdanim nebom – idealan način da se dočeka najtoplije godišnje doba.

Kroz ovaj koncert Turistička zajednica grada Poreča nastoji dodatno obogatiti ljetnu ponudu grada te potaknuti posjećenost novouređene Marine Poreč, čineći je novim atraktivnim prostorom susreta, uživanja i kulturnih doživljaja. Cilj je ovu lokaciju trajno pozicionirati kao važan dio identiteta grada i njegova kulturno-društvenog života.

Pozivamo građane i posjetitelje Poreča da zajedno dočekamo ljeto uz vrhunsku glazbu i jedinstveni ambijent uz more. Koncert je dio manifestacije Ljeto u Poreču 2025., kojom grad i ove godine donosi raznolik i kvalitetan kulturni program za sve generacije.

Detaljan program Porečkog ljeta dostupan je na službenim mrežnim stranicama Turističke zajednice grada Poreča: www.myporec.com .

